IKL-i lehed Soomes süüpingil
ETA. Helsingi, 26. okt.

Lehtede teatel on kohtuministeeriumi poolt eile prokuratuurile saadetud süüdistus mõnede IKL lehtede vastu, mis oma artiklites viimasel ajal olevat laimanud ametivõime. Süüdistus tõstetakse trükiseaduse artikkel 16 paragrahv neljanda põhjal, mis näeb ette rahatrahvi vähemalt 100 marka ja vangistust kuni ühe aastani.

"Helsingin Sanomate" teatel lähevad kohtu alla "Ajan Suunta" ja mõned IKL'i provintsilehed. Vastutusele võetakse ka artiklite autorid, üldse 10–13 isikut, nende hulgas ka praost Kares.

"Suomen Sosialdemokraatti" kirjutab muuseas, et seisukord oli juba kujunenud niisuguseks, et mainitud süüdistust oli oodata. Valitsus on küllalt kannatlikult jälginud sõnavabaduse väärkasutamist, kusjuures halvustati kogu demokraatlikku riigikorda, solvati valitsust ja tema üksikuid liikmeid ja puudutati isegi võõrast riiki. Demokraatia ei või sallida, et temale tema oma relvadega püütakse kaevata hauda.

Uus Eesti
1937